春雪
作者：胡寅
朝代：宋

paragraphs: 北客南來十五春，今年春雪妙洪鈞。
梅花著子無堪比，柳絮藏條未有因。
何限萌芽煩蹙縮，幾多峯嶺倦顰伸。
紅桃頮面還添粉，翠竹垂頭詎辱身。
爭似松枝擎蒨絢，恰如桂魄浄埃塵。
無人敢琢非牢玉，有客曾歌是爛銀。
一夜東風吹地匝，四簷甘雨落階勻。
天公變化誰能測，坐看郊原景物新。